AN10 Section(14)4 Pali-Devanagri

(१४) ४. साधुवग्गो

१. साधुसुत्तं

१३४. [अ॰ नि॰ १०.१७८] ‘‘साधुञ्‍च वो, भिक्खवे, देसेस्सामि असाधुञ्‍च। तं सुणाथ, साधुकं मनसि करोथ; भासिस्सामी’’ति। ‘‘एवं, भन्ते’’ति खो ते भिक्खू भगवतो पच्‍चस्सोसुं। भगवा एतदवोच –

‘‘कतमञ्‍च, भिक्खवे, असाधु? मिच्छादिट्ठि, मिच्छासङ्कप्पो, मिच्छावाचा, मिच्छाकम्मन्तो, मिच्छाआजीवो, मिच्छावायामो, मिच्छासति, मिच्छासमाधि, मिच्छाञाणं, मिच्छाविमुत्ति – इदं वुच्‍चति, भिक्खवे, असाधु। कतमञ्‍च, भिक्खवे, साधु? सम्मादिट्ठि, सम्मासङ्कप्पो, सम्मावाचा सम्माकम्मन्तो, सम्माआजीवो, सम्मावायामो, सम्मासति, सम्मासमाधि, सम्माञाणं, सम्माविमुत्ति – इदं वुच्‍चति, भिक्खवे, साधू’’ति। पठमं।

२. अरियधम्मसुत्तं

१३५. ‘‘अरियधम्मञ्‍च वो, भिक्खवे, देसेस्सामि अनरियधम्मञ्‍च। तं सुणाथ…पे॰… कतमो च, भिक्खवे, अनरियो धम्मो? मिच्छादिट्ठि…पे॰… मिच्छाविमुत्ति – अयं वुच्‍चति, भिक्खवे, अनरियो धम्मो। कतमो च, भिक्खवे, अरियो धम्मो? सम्मादिट्ठि…पे॰… सम्माविमुत्ति – अयं वुच्‍चति, भिक्खवे, अरियो धम्मो’’ति। दुतियं।

३. अकुसलसुत्तं

१३६. ‘‘अकुसलञ्‍च वो, भिक्खवे, देसेस्सामि कुसलञ्‍च। तं सुणाथ …पे॰… कतमञ्‍च, भिक्खवे, अकुसलं? मिच्छादिट्ठि…पे॰… मिच्छाविमुत्ति – इदं वुच्‍चति, भिक्खवे, अकुसलं। कतमञ्‍च, भिक्खवे, कुसलं? सम्मादिट्ठि…पे॰… सम्माविमुत्ति – इदं वुच्‍चति, भिक्खवे, कुसल’’न्ति। ततियं।

४. अत्थसुत्तं

१३७. ‘‘अत्थञ्‍च वो, भिक्खवे, देसेस्सामि अनत्थञ्‍च। तं सुणाथ…पे॰… कतमो च, भिक्खवे, अनत्थो? मिच्छादिट्ठि …पे॰… मिच्छाविमुत्ति – अयं वुच्‍चति, भिक्खवे, अनत्थो। कतमो च, भिक्खवे, अत्थो? सम्मादिट्ठि…पे॰… सम्माविमुत्ति – अयं वुच्‍चति, भिक्खवे, अत्थो’’ति। चतुत्थं।

५. धम्मसुत्तं

१३८. ‘‘धम्मञ्‍च वो, भिक्खवे, देसेस्सामि अधम्मञ्‍च। तं सुणाथ…पे॰… कतमो च, भिक्खवे, अधम्मो? मिच्छादिट्ठि…पे॰… मिच्छाविमुत्ति – अयं वुच्‍चति, भिक्खवे, अधम्मो। कतमो च, भिक्खवे, धम्मो? सम्मादिट्ठि…पे॰… सम्माविमुत्ति – अयं वुच्‍चति, भिक्खवे, धम्मो’’ति। पञ्‍चमं।

६. सासवसुत्तं

१३९. ‘‘सासवञ्‍च वो, भिक्खवे, धम्मं देसेस्सामि अनासवञ्‍च। तं सुणाथ…पे॰… कतमो च, भिक्खवे, सासवो धम्मो? मिच्छादिट्ठि…पे॰… मिच्छाविमुत्ति – अयं वुच्‍चति, भिक्खवे, सासवो धम्मो। कतमो च, भिक्खवे, अनासवो धम्मो? सम्मादिट्ठि…पे॰… सम्माविमुत्ति – अयं वुच्‍चति, भिक्खवे, अनासवो धम्मो’’ति। छट्ठं।

७. सावज्‍जसुत्तं

१४०. ‘‘सावज्‍जञ्‍च वो, भिक्खवे, धम्मं देसेस्सामि अनवज्‍जञ्‍च। तं सुणाथ…पे॰… कतमो च, भिक्खवे, सावज्‍जो धम्मो? मिच्छादिट्ठि…पे॰… मिच्छाविमुत्ति – अयं वुच्‍चति, भिक्खवे, सावज्‍जो धम्मो। कतमो च, भिक्खवे, अनवज्‍जो धम्मो? सम्मादिट्ठि…पे॰… सम्माविमुत्ति – अयं वुच्‍चति, भिक्खवे, अनवज्‍जो धम्मो’’ति। सत्तमं।

८. तपनीयसुत्तं

१४१. ‘‘तपनीयञ्‍च वो, भिक्खवे, धम्मं देसेस्सामि अतपनीयञ्‍च। तं सुणाथ…पे॰… कतमो च, भिक्खवे, तपनीयो धम्मो? मिच्छादिट्ठि…पे॰… मिच्छाविमुत्ति – अयं वुच्‍चति, भिक्खवे, तपनीयो धम्मो। कतमो च, भिक्खवे, अतपनीयो धम्मो? सम्मादिट्ठि…पे॰… सम्माविमुत्ति – अयं वुच्‍चति, भिक्खवे, अतपनीयो धम्मो’’ति। अट्ठमं।

९. आचयगामिसुत्तं

१४२. ‘‘आचयगामिञ्‍च वो, भिक्खवे, धम्मं देसेस्सामि अपचयगामिञ्‍च। तं सुणाथ…पे॰… कतमो च, भिक्खवे, आचयगामी धम्मो? मिच्छादिट्ठि…पे॰… मिच्छाविमुत्ति – अयं वुच्‍चति, भिक्खवे, आचयगामी धम्मो। कतमो च, भिक्खवे, अपचयगामी धम्मो? सम्मादिट्ठि…पे॰… सम्माविमुत्ति – अयं वुच्‍चति, भिक्खवे, अपचयगामी धम्मो’’ति। नवमं।

१०. दुक्खुद्रयसुत्तं

१४३. ‘‘दुक्खुद्रयञ्‍च वो, भिक्खवे, धम्मं देसेस्सामि सुखुद्रयञ्‍च। तं सुणाथ…पे॰… कतमो च, भिक्खवे, दुक्खुद्रयो धम्मो? मिच्छादिट्ठि…पे॰… मिच्छाविमुत्ति – अयं वुच्‍चति, भिक्खवे, दुक्खुद्रयो धम्मो। कतमो च, भिक्खवे, सुखुद्रयो धम्मो? सम्मादिट्ठि…पे॰… सम्माविमुत्ति – अयं वुच्‍चति, भिक्खवे, सुखुद्रयो धम्मो’’ति। दसमं।

११. दुक्खविपाकसुत्तं

१४४. ‘‘दुक्खविपाकञ्‍च वो, भिक्खवे, धम्मं देसेस्सामि सुखविपाकञ्‍च। तं सुणाथ…पे॰… कतमो च, भिक्खवे, दुक्खविपाको धम्मो? मिच्छादिट्ठि…पे॰… मिच्छाविमुत्ति – अयं वुच्‍चति, भिक्खवे, दुक्खविपाको धम्मो। कतमो च, भिक्खवे, सुखविपाको धम्मो? सम्मादिट्ठि…पे॰… सम्माविमुत्ति – अयं वुच्‍चति, भिक्खवे, सुखविपाको धम्मो’’ति। एकादसमं।

साधुवग्गो चतुत्थो।